## Pravilnik o izmjenama i dopuni Pravilnika o pošiljkama koje se mogu uvoziti bez rješenja kojim se utvrđuju veterinarski uvjeti za uvoz pošiljaka

### NN 4/2010 (8.1.2010.), Pravilnik o izmjenama i dopuni Pravilnika o pošiljkama koje se mogu uvoziti bez rješenja kojim se utvrđuju veterinarski uvjeti za uvoz pošiljaka

4 08.01.2010 Pravilnik o izmjenama i dopuni Pravilnika o pošiljkama koje se mogu uvoziti bez rješenja kojim se utvrđuju veterinarski uvjeti za uvoz pošiljaka

MINISTARSTVO POLJOPRIVREDE, RIBARSTVA I RURALNOG RAZVOJA

109

Na temelju članka 73. stavka 4. Zakona o veterinarstvu (»Narodne novine«, broj 41/07 i 155/08), ministar poljoprivrede, ribarstva i ruralnog razvoja donosi

PRAVILNIK

O IZMJENAMA I DOPUNI PRAVILNIKA O POŠILJKAMA KOJE SE MOGU UVOZITI BEZ RJEŠENJA KOJIM SE UTVRĐUJU VETERINARSKI UVJETI ZA UVOZ POŠILJAKA

Članak 1.

U Pravilniku o pošiljkama koje se mogu uvoziti bez rješenja kojim se utvrđuju veterinarski uvjeti za uvoz pošiljaka (»Narodne novine«, broj 73/09 i 100/09) članak 3. mijenja se i glasi:

»Pošiljke živih životinja koje se mogu uvoziti bez rješenja su:

1. Pošiljke svih vrsta živih životinja podrijetlom iz Europske unije, osim životinja namijenjenih za rasplod, centre za sakupljanje sjemena, jajnih stanica i zametaka, te životinja namijenjenih cirkusima, zoološkim vrtovima i trgovinama za prodaju kućnih ljubimaca;

2. Pošiljke sljedećih vrsta živih životinja podrijetlom iz trećih zemalja:

a) Registrirani kopitari ukoliko ih pri unošenju na područje Republike Hrvatske prati identifikacijski dokument propisan od nadležnog tijela zemlje izvoznice, odnosno putovnica i veterinarski certifikat. Registrirane kopitare podrijetlom iz Republike Hrvatske mora pratiti identifikacijski dokument, odnosno putovnica propisana Pravilnikom o identifikaciji i registraciji kopitara (»Narodne novine«, broj 123/09);

b) Insekti oprašivači i predatori za biološko suzbijanje štetnika, za oprašivanje voća i povrća ili biološko suzbijanje štetnika na voću i povrću isključivo u staklenicima i plastenicima, ukoliko ih prati rješenje za uvoz oprašivača i predatora za biološko suzbijanje štetnika izdano od Ministarstva kulture, Uprave za zaštitu prirode;

c) Pčele i bumbari koji se koriste za oprašivanje voća i povrća isključivo u staklenicima i plastenicima, pod uvjetom da ih prati rješenje za uvoz oprašivača izdano od Ministarstva kulture, Uprave za zaštitu prirode;

d) Insekti koji se uvoze u znanstvene svrhe;

e) Živi mamci za primamu ribe ukoliko uvoznici imaju rješenje o odobrenju ili registraciji objekta uvoznika u skladu s Pravilnikom o registraciji i odobravanju objekata u kojima posluju subjekti u poslovanju s hranom za životinje (»Narodne novine«, broj 72/08) i Pravilnikom o higijeni hrane za životinje (»Narodne novine«, broj 41/08) i ukoliko ih prati rješenje za uvoz živih mamaca za primamu ribe izdano od Ministarstva kulture, Uprave za zaštitu prirode;

f) Laboratorijske životinje koje se koriste u znanstvenim istraživanjima;

g) Kućni ljubimci na koje se ne odnosi Pravilnik o veterinarskim uvjetima za nekomercijalno kretanje kućnih ljubimaca (»Narodne novine« 72/07, 102/07, 04/08, 30/08, 39/08 i 52/08) osim kućnih ljubimaca namijenjenih trgovinama za prodaju kućnih ljubimaca.«

Članak 2.

1) U članku 5. točka 4. mijenja se i glasi: »termički obrađene satne osnove i vosak;«

2) Točka 9. podtočke a), b) i e) mijenjaju se i glase: »9. hrana za životinje, dodaci hrani za životinje, artemije, zooplanktoni i neživi mamci za primamu riba, pod sljedećim uvjetima:

a) hrana za životinje, dodaci hrani za životinje koji se nalaze na popisu odobrenih dodataka hrani za životinje propisanih Pravilnikom o dodacima hrani za životinje (»Narodne novine«, broj 9/07) ili odobreni dodatci hrani za životinje u Europskoj uniji, artemije, zooplanktoni i neživi mamci za primamu ribe;

b) hranu za životinje životinjskog podrijetla, dodatke hrani za životinje, hranu za kućne ljubimce, artemije i zooplanktone za ishranu ribe, te nežive mamce za primamu ribe koji sadrže sastojke životinjskog podrijetla mogu uvoziti isključivo uvoznici koji imaju rješenje o odobrenju ili registraciji objekta uvoznika u skladu s Pravilnikom o registraciji i odobravanju objekata u kojima posluju subjekti u poslovanju s hranom za životinje (»Narodne novine«, broj 72/08) i Pravilnikom o higijeni hrane za životinje (»Narodne novine«, broj 41/08)

e) hrana za kućne ljubimce koja sadrži meso i proizvode od mesa mora biti podrijetlom iz:

– država članica Europske unije; ili

– trećih zemalja, ukoliko su ispunjeni sljedeći uvjeti:

i) treća zemlja nalazi se na listi zemalja u Dodatku XI., dijela X. Pravilnika o nusproizvodima životinjskog podrijetla (»Narodne novine«, broj 87/09) iz kojih je dozvoljen uvoz te vrste svježeg mesa koju sadrži hrana za kućne ljubimce, i

ii) potječe iz objekta za proizvodnju hrane za kućne ljubimce koji se nalazi na listi koju sastavlja i ažurira Europska komisija; sukladno Pravilniku o nusproizvodima životinjskog podrijetla (»Narodne novine«, broj 87/09);«

3) U članku 5. točki 9. iza podtočke e) dodaje se podtočka f) koja glasi: »f) nusproizvodi životinjskog podrijetla namijenjeni za proizvodnju hrane za životinje, uključujući hranu za kućne ljubimce podrijetlom iz;

– država članica Europske unije; ili

– trećih zemalja iz kojih je dozvoljen uvoz te vrste svježeg mesa koju sadrži hrana za kućne ljubimce, sukladno listi iz Dodatka XI., dijela VI., te VII. A i B Pravilnika o nusproizvodima životinjskog podrijetla (»Narodne novine«, broj 87/09).«

Članak 3.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/09-01/290
Urbroj: 525-11-2-0486/09-3
Zagreb, 18. prosinca 2009.

Ministar
Petar Čobanković, v. r.

Pravilnik, NN 4/2010-109